In die dae toe daar nie ’n koning in Israel was nie, het elke mens gedoen wat goed is in sy eie oë. Die Bybel vertel hoe vol ongeregtigheid die land destyds was.
In ons geval het ons ’n Koning. Jesus is die Koning van die Kerk – Hy is die Koning van die ewigheid. Hy handhaaf orde. Ons kan nie soos die ou Israeliete net sommer doen wat ons wil nie.
Dis uiters gevaarlik om te doen wat jy self dink die beste is, want Adam het ook probeer doen wat goed was in sy eie oë. Hy het daarmee die hele mensdom en die hele skepping in die verderf laat inval.
Voor hom het die duiwel in die geesteswêreld probeer om te doen wat hy gedink het vir homself goed was – en daardeur het hy en sy engele almal duiwels geword.
Dit dinge wat die Here in die Bybel aan ons openbaar. Ons noem dit die besondere openbaring van God.
Een ding wat deurentyd in die openbaringsgeskiedenis uitstaan, is dat die Here dit nie duld dat ons teen sy wil probeer ingaan nie. Hy straf dit.
Die Heilige Gees lei sulke mense dat hulle uiteindelik op ’n punt kom waar hulle hulleself kan verloën.
Waar kry enige ware gelowige die krag vandaan om gehoorsaam te wees? Natuurlik by die Here Jesus Christus – maar Hy bewerk dit in ons met die Heilige Gees.
Ons bid daarmee terselfdertyd vir krag van die Here af dat ons getrou en gewillig ons roeping in die lewe kan nakom – dat ons selfs onder terugslae steeds aan die Here gehoorsaam sal wees.
Daar is twee soorte skepsele, waarvan ons weet, wat geskape is om die Here te dien, te loof en te prys. Dit is die engele wat in die geesteswêreld bestaan, en die mense wat in die fisiese wêreld leef en bestaan.
Daarom is die inhoud van die gebed dat die Here se wil moet geskied, dat Hy tog asseblief moet voorsien en bewerk dat ons Hom net soos die engele wat nie in sonde geval het nie, moet dien.
Ons smeek vir die krag en die genade dat ons kan groei en ontwikkel in ons aanbidding totdat ons dieselfde getrouheid en oorgawe en blydskap as die engele wat nou in die hemel is, sal hê.
Ons moet die Skrifte ondersoek. Die Heilige Gees gebruik dit om ons verstand oop te maak dat ons die wil van God kan verstaan.
Ons moet dus liggaamlik die wil aan die dag lê om die wil van God te gaan soek en te kry in sy openbaring.